**Հ Ի Մ Ն Ա Վ Ո Ր Ո Ւ Մ**

**«ԱՆՇԱՐԺ ԳՈՒՅՔ ՀԵՏ ՎԵՐՑՆԵԼՈՒ ԵՎ ԱՄՐԱՑՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

ՀՀ տարածքային կառավարման և ենթակառուցվածքների նախարարության Պետական գույքի կառավարման կոմիտե է դիմել ՀՀ աշխատանքի և սոցիալական հարցերի նախարարությունը՝ ՀՀ Վայոց ձորի մարզ, քաղաք Վայք, Շահումյան փողոց 100 հասցեում գտնվող 308.5 քառակուսի մետր մակերեսով վարչական շենքը ՀՀ տարածքային կառավարման և ենթակառուցվածքների նախարարության Պետական գույքի կառավարման կոմիտեից հետ վերցնելու և Հայաստանի Հանրապետության աշխատանքի և սոցիալական հարցերի նախարարության Միասնական սոցիալական ծառայությանն ամրացնելու խնդրանքով՝ Վայքի տարածքային կենտրոնի տեղակայման նպատակով։

Համաձայն ՀՀ կառավարության 15.03.2018թ. N 258-Ն որոշման՝ ՀՀ Վայոց ձորի մարզի Վայք քաղաքի Շահումյան փողոցի N 16 հասցեում գտնվող 455.5 քառ. մետր մակերեսով անշարժ գույքը և դրան համապատասխան հողամասի բաժնային մասն ամրացվել է Աշխատանքի և սոցիալական հարցերի նախարարությանը (այսուհետ՝ նախարարություն)՝ Համաշխարհային Բանկի Սոցիալական պաշտպանության վարչարարության երկրորդ վարկային ծրագրի շրջանակներում նախարարության Միասնական սոցիալական ծառայության (այսուհետ՝ ՄՍԾ) Վայքի տարածքային կենտրոն (համալիր սոցիալական ծառայությունների տարածքային կենտրոն) կառուցելու նպատակով:

Մինչև վերոնշյալ որոշման ընդունումը ՄՍԾ-ի Վայքի տարածքային կենտրոնի կազմում ընդգրկված ստորաբաժանումները իրենց գործունեությունը ծավալել են վերոնշյալ հասցեում գտնվող շենքում:

Վերանորոգման աշխատանքները հնարավորինս շուտ մեկնարկելու նպատակով անհրաժեշտ է նշված շենքը սեղմ ժամկետում ազատել և ՄՍԾ-ի Վայքի տարածքային կենտրոնի աշխատակազմը ժամանակավորապես (մինչև տարածքային կենտրոնի կառուցման ավարտը և շահագործման հանձնելը) տեղակայել այլ վայրում։

Հաշվի առնելով վերոգրյալը, ինչպես նաև այն, որ ներկայումս ՀՀ Վայոց ձորի մարզ, քաղաք Վայք, Շահումյան փողոց 100 հասցեում գնտվող վարչական շենքն ազատ է և չի շահագործվում որևէ գերատեսչության կողմից՝ Պետական գույքի կառավարման կոմիտեն մշակել է «Անշարժ գույք հետ վերցնելու և ամրացնելու մասին» ՀՀ կառավարության որոշման նախագիծը, որով առաջարկվում է ՀՀ Վայոց ձորի մարզ, քաղաք Վայք, Շահումյան փողոց 100 հասցեում գտնվող 308.5 քառակուսի մետր մակերեսով վարչական շենքը հետ վերցնել ՀՀ տարածքային կառավարման և ենթակառուցվածքների նախարարության Պետական գույքի կառավարման կոմիտեից և ամրացնել Հայաստանի Հանրապետության աշխատանքի և սոցիալական հարցերի նախարարության Միասնական սոցիալական ծառայությանը՝ Վայքի տարածքային կենտրոնի տեղակայման նպատակով։

«Անշարժ գույք հետ վերցնելու և ամրացնելու մասին» Հայաստանի Հանրապետության կառավարության որոշման նախագծի ընդունման կապակցությամբ պետական կամ տեղական ինքնակառավարման մարմինների բյուջեներում ծախսերի և եկամուտների ավելացում կամ նվազեցում չի նախատեսվում:

«Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ». Որոշման նախագիծը բխում է Կառավարության 2021-2026թթ. ծրագրի 4.6 կետով սահմանված Միասնական սոցիալական ծառայության հզորացման վերաբերյալ դրույթներից։